# Els Pali

Els Pali és un grup de música de rumba i flamenc fusió que es crea a Andorra el 2016. Neix de la voluntat de Miguel Palacios (guitarra i veu), conegut artísticament com El Pali, d'emprendre un projecte musical propi en arribar a Andorra. De seguida s'hi afegeixen David Amat (percussió i vents) i Toni Fernández (baix i veus). Les seves cançons fusionen diferents estils musicals, com ara la rumba i el flamenc, passant pel funk, el pop i la música llatina.

## Trajectòria

El grup debuta l'any 2016 a la Festa de la Joventut d'Andorra la Vella, i aquell estiu ja actua per primera vegada al festival de música al carrer Jambo Street Music, que té lloc cada mes de juny pels carrers del barri antic d'Andorra la Vella; des d'aleshores i fins a l'actualitat Els Pali han actuat en totes les edicions del festival.
Durant l'any 2017 consoliden la seva presència als escenaris del país i s'integren en el teixit cultural i musical d'Andorra. Aquesta integració culmina amb la creació de la nadala "Per Nadal fes bondat", que va ser la felicitació de festes i la sintonia del Nadal del 2017 de la Ràdio i Televisió d'Andorra.
El 2018 la banda enregistra el seu primer disc, Mi plano privado, un àlbum d'onze temes propis en què fusionen gèneres com el reggae, la rumba o les buleries. En la gravació d'aquest disc hi col·laboren músics com Kike Pérez (bateria), Oriol Vilella (guitarra elèctrica), Sabela Simón (veu) i Jordi Barceló (vents). La cançó que dona títol a l'àlbum parla de la manera de veure el món de les persones invidents, i està dedicada a Toni Fernández, baixista del grup. La resta de cançons giren al voltant de l'amistat, l'amor, la guerra o la crisi dels refugiats, entre d'altres.
El disc es presenta a l'Auditori Nacional d'Andorra en el marc de la Temporada 2019 de l'Auditori Nacional del Govern d'Andorra, en la qual comparteixen cartell amb músics com Love of Lesbian, Niña Pastori o James Rhodes, entre d'altres.
A mesura que la banda creix, també creixen les col·laboracions amb músics d'Andorra i de Catalunya. Jordi Rodríguez (guitarra flamenca), Genís Riera (percussió i edició de so) i Suso Real (saxo), entre d'altres, són col·laboradors habituals del grup.
El 2021, Els Pali van anunciar que estaven enregistrant el seu segon disc d'estudi amb Kiko Caballero, a Hitmakerstudio, Barcelona.

## Discografia

* Mi plano privado, 2018

## Referències

* ↑ «Les cares de la música». Revista Portella [Andorra la Vella], 11, tardor 2016, pàg. 56. ISSN: 2222-2294.
* 1 2 3 «Els Pali tornen amb més força que mai, a l’Auditori Nacional». Dona Secret, 23-01-2021. [Consulta: 12 novembre 2021].
* ↑ «AND'Art, Cens d'artistes. Els Pali». Govern d'Andorra. Arxivat de l'original el 2021-11-12. [Consulta: 12 novembre 2021].
* ↑ «Torna la Festa de la joventut d'Andorra la Vella el 3 i 4 de juny». Comú d'Andorra la Vella, 01-06-2016. [Consulta: 12 novembre 2021].
* ↑ «Jambo Street Music 2016». Agenda.ad.
* ↑ «Els Pali». Jambo Street Music. Arxivat de l'original el 2021-11-12. [Consulta: 12 novembre 2021].
* 1 2 «Els Pali, a punt pel concert a l’Auditori». Dona Secret, 21-12-2018. [Consulta: 12 novembre 2021].
* ↑ «RTVA estrena nadala i imatge d'hivern amb la música de "Per Nadal fem bondat" de Pali». Andorra Difusió, 11-12-2017. [Consulta: 12 novembre 2021].
* 1 2 3 «Els Pali enregistren el seu primer disc, "Mi plano privado"». Andorra Difusió, 12-06-2018. [Consulta: 12 novembre 2021].
* 1 2 «Mi plano privado d'Els Pali». Enderrock. [Consulta: 12 novembre 2021].
* ↑ «La Temporada 2019 de l'Auditori Nacional es presenta eclèctica i plural amb 10 actuacions per a tots els públics». Govern d'Andorra, 15-11-2018. [Consulta: 12 novembre 2021].
* ↑ «Els Pali omplen l'Auditori Nacional d'Ordino». Andorra Difusió, 20-01-2019. [Consulta: 12 novembre 2021].
* ↑ «Els Pali converteixen en rumba la ‘Festa del Poble’ confinada a Andorra la Vella». Altaveu, 24-06-2020. [Consulta: 12 novembre 2021].
* ↑ «Els Pali, Mi plano privado. Àlbum 2018». Viasona. [Consulta: 12 novembre 2021].